## Pravilnik o uvjetima za davanje ovlaštenja pravnim osobama za obavljanje stručnih poslova zaštite od ionizirajućih zračenja

### NN 108/1999 (20.10.1999.), Pravilnik o uvjetima za davanje ovlaštenja pravnim osobama za obavljanje stručnih poslova zaštite od ionizirajućih zračenja

# MINISTARSTVO ZDRAVSTVA

Na temelju članka 31. stavka 3. Zakona o zaštiti od
ionizirajućih zračenja (»Narodne novine«
broj 27/99) ministar zdravstva donosi

## PRAVILNIK

### O UVJETIMA ZA DAVANJE OVLAŠTENJA PRAVNIM OSOBAMA ZA OBAVLJANJE STRUČNIH POSLOVA ZAŠTITE OD IONIZIRAJUĆIH ZRAČENJA

I. OPĆE ODREDBE

Članak 1.

Ovim Pravilnikom propisuju se uvjeti kojima mora udovoljiti pravna
osoba za dobivanje ovlaštenja za obavljanje stručnih
poslova zaštite od ionizirajućih zračenja sukladno
članku 30. Zakona o zaštiti od ionizirajućih
zračenja.

Članak 2.

Za dobivanje ovlaštenja za obavljanje stručnih poslova
zaštite od ionizirajućih zračenja pravna osoba
mora biti registrirana pri Trgovačkom sudu za obavljanje
poslova zaštite od ionizirajućih zračenja i
udovoljavati posebnim uvjetima propisanim ovim Pravilnikom.

Članak 3.

Za obavljanje stručnih poslova zaštite od ionizirajućih
zračenja pravna osoba treba ispuniti sljedeće uvjete:

1. zapošljavati najmanje dva zaposlenika visoke stručne
spreme s najmanje pet godina iskustva u struci na poslovima zaštite
od ionizirajućih zračenja, od kojih jedna osoba mora
biti dipolomirani inženjer fizike;

2. radni prostor u vlasništvu ili zakupu koji pravnoj osobi
omogućuje obavljanje pretežitog dijela postupaka mjerenja,
ispitivanja i utvrđivanja rezultata, osim onih koji se obavljaju
u otvorenom prostoru ili u prostorijama obveznika provedbe mjere
zaštite od ionizirajućih zračenja;

3. mjerne uređaje i ostalu opremu kojom se osigurava pouzdanost
podataka provedenih mjerenja i ispitivanja.

Članak 4.

(1) Pravnoj osobi koja ispunjava uvjete iz članka 3. ovoga
Pravilnika ministar zdravstva daje ovlaštenje za obavljanje
određenih stručnih poslova zaštite od ionizirajućih
zračenja na temelju pisanog zahtjeva uz priloženo
mišljenje Hrvatskog zavoda za zaštitu od zračenja.

(2) Uz zahtjev se prilaže:

1. Izvadak iz registra Trgovačkog suda,

2. Popis zaposlenika s dokazima o njihovoj stručnoj spremi,

3. Dokaz o ispunjavanju uvjeta glede prostora i uvjeta tehničke
opremljenosti,

4. Popis mjernih uređaja potrebitih za obavljanje poslova
za koje se izdaje ovlast i preslika isprave Državnog zavoda
za mjeriteljstvo kojom se dokazuje da su mjerila ispitana i umjerena.

5. Program s metodologijom provedbe poslova zaštite od ionizirajućih
zračenja za koji se dostavlja zahtjev.

Članak 5.

(1) Stručno povjerenstvo koje imenuje ministar zdravstva
na prijedlog ravnatelja Hrvatskog zavoda za zaštitu od zračenja
utvrđuje ispunjavanje uvjeta za obavljanje stručnih
poslova zaštite od ionizirajućih zračenja, na
temelju podnesenih dokaza i neposrednim očevidom radnog
prostora i tehničke opremljenosti.

(2) Stručno povjerenstvo ima tri člana.

(3) Troškove rada povjerenstva iz stavka 1. ovog članka
snosi pravna osoba, podnositelj zahtjeva.

Članak 6.

Stručno povjerenstvo obvezno je u najkraćem roku,
a najkasnije 30 dana od dana uredno podnijetog zahtjeva donijeti
ocjenu o udovoljavanju uvjeta na temelju kojeg ministar zdravstva
daje ovlaštenje pravnoj osobi za obavljanje određenih
stručnih poslova zaštite od ionizirajućih zračenja.

Članak 7.

(1) Ovlaštenje za obavljanje stručnih poslova daje
se na rok od pet godina.

(2) Šest mjeseci prije isteka roka iz stavka 1. ovoga članka
postupak za dobivanje ovlaštenja obnavlja se na zahtjev ovlaštene
pravne osobe.

(3) Pravnoj osobi oduzet će se ovlaštenje za obavljanje
određenih stručnih poslova zaštite od ionizirajućih
zračenja i prije isteka roka iz stavka 1. ovog članka,
ako se utvrdi da je prestala udovoljavati propisanim uvjetima,
odnosno ako u određenom roku ne otkloni utvrđene nedostatke
ili ako ponovi treći put prekršaj iz članka
48. Zakona o zaštiti od ionizirajućih zračenja.

Članak 8.

(1) Ovlaštena pravna osoba obvezna je dostaviti ministru
zdravstva godišnji program provedbe poslova za koja ima ovlaštenje
u roku 30 dana od početka kalendarske godine.

(2) Ovlaštena prana osoba je obvezna u roku od 90 dana od
početka kalendarske godine dostaviti ministru zdravstva
izvješće o provedbi programa za prethodnu godinu.

(3) Primjerak programa iz stavka 1. ovog članka i izvješća
iz stavka 2. ovog članka dostavlja se Hrvatskom zavodu
za zaštitu od zračenja.

Članak 9.

(1) Hrvatski zavod za zaštitu od zračenja vodi upisnik
svih pravnih osoba kojima je dano ovlaštenje za obavljanje
određenih poslova zaštite od ionizirajućih zračenja.

(2) Upisnik iz stavka 1. ovoga članka sadrži:

- naziv pranve osobe, sjedište i adresa

- matični broj

- upisni broj Hrvatskog zavoda za zaštitu od zračenja

- broj i nadnevak davanja ovlaštenja ili oduzimanja ovlaštenja,

- rješenje na temelju kojeg je obavljen upis,

- broj i nadnevak objave ovlaštenja u »Narodnim novinama«

- vrsta stručnog posla zaštite od ionizirajućih
zračenja za koji je ovlaštenoj pravnoj osobi dato
ovlaštenje,

- popis zaposlenika s podacima o njihovoj stručnoj osposobljenosti,

- podatke o radnom prostoru i tehničkoj opremljenosti,

- rješenje na temelju kojeg je obavljeno brisanje te

- broj i nadnevak objave brisanja u »Narodnim novinama«.

(3) Upisnik iz stavka 2. ovoga članka vodi se na obrascima,
a može se voditi i na elektroničkom računalu.
Ako se upisnik vodi na elektroničkom računalu podaci
se upisuju na odgovarajući medij kao sigurnosna kopija nakon
upisa ili nakon upisa svake promjene.

(4) Pravne osobe upisane u upisnik dužne su prijaviti Hrvatskom
zavodu za zaštitu od zračenja sve promjene nastale
u uvjetima propisanim ovim Pravilnikom, te priložiti o istom
dokaze.

(5) Uz upisnik u Hrvatskom zavodu za zaštitu od zračenja
osniva se i zbirka isprava, odvojeno za svaku upisanu pravnu osobu
u koju se unose isprave i drugi spisi u svezi s upisom.

Članak 10.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 011-01/99-01/0106
Urbroj: 534-02-30-99-0001
Zagreb, 30. rujna 1999.

Ministar
**prof. dr. sc. Željko Reiner,** v. r.

Pravilnik, NN 108/1999-1776